**Procedură privind organizarea și desfășurarea**

***Testului UVT de evaluare a abilităților lingvistice și de raționament***

**în cadrul procesului de admitere la programele de studii universitare de licență ale UVT**

**Procedure for the organization and conduct of the**

***WUT test for the assessment of language and reasoning skills***

**in the process of admission to UVT's bachelor’s degree programs**

|  |  |  |
| --- | --- | --- |
|  | | |
| Elaborat: | Director Departamentul pentru Managementul Calității: Vlad D. CHERECHEȘ | Semnătura |
| Verificat: | Prorector responsabil cu strategia academică și relația cu studenții: conf. univ. dr. Octavian Mădălin BUNOIU | Semnătura |
| Avizat: | Consilier juridic: Anca CICIOU | Semnătura |
| Aprobat: | Consiliul de Administrație al UVT | Hotărâre nr. …/08.07.2022 |
|  | | |
| *Ediția I* | | |
| *Intrat în vigoare la data de 08.07.2022* | | |
| *Retras la data de …………….….* | | |

**Articolul 1.**

**(1)** Conform [***Regulamentului UVT privind organizarea și desfășurarea procesului de admitere pentru programele de studii universitare de la ciclul de studii universitare de licență***](https://admitere.uvt.ro/wp-content/uploads/2022/06/Regulament-admitere-licenta-UVT-2022-editia-a-III-a.pdf), concursul de admitere pentru fiecare program de studii universitare de licență desfășurat de UVT presupune susținerea unei/unor probe de admitere de verificare a cunoștințelor de specialitate și a capacităților cognitive, respectiv artistice sau sportive ale candidaților, sau de tipul unui **test de evaluare a abilităților lingvistice și de raționament** (denumit în acest document și *testul*).

**(2)** Pentru toate programele de studii universitare de licență pentru care regulamentele facultăților privind organizarea și desfășurarea procesului de admitere nu prevăd o probă scrisă obligatorie de admitere în vederea testării cunoștințelor conexe domeniului de studii pentru care candidații aplică și a capacităților cognitive, alta decât interviu sau eseu motivațional/scrisoare de motivație/intenție, și care nu aparțin domeniilor vocaționale (arte, muzică, artele spectacolului, educație fizică și sportivă, pedagogia învățământului primar și preșcolar), pentru care se desfășoară probe în vederea testării capacităților artistice sau sportive, se va organiza o probă de admitere de tipul unui test de evaluare a abilităților lingvistice și de raționament.

**Articolul 2.** În cadrul celor două sesiuni de admitere organizate la UVT în anul 2022 (iulie și septembrie), *Testul UVT de evaluare a abilităților lingvistice și de raționament* va fi susținut de candidații înscriși la programe de studii universitare din cadrul următoarelor facultăți:

* *Facultatea de Chimie, Biologie, Geografie;*
* *Facultatea de Economie și de Administrare a Afacerilor;*
* *Facultatea de Fizică;*
* *Facultatea de Litere, Istorie și Teologie (la anumite programe de studii universitare de licență, conform regulamentului privind organizarea și desfășurarea procesului de admitere de la nivelul facultății);*
* *Facultatea de Sociologie și Psihologie (la toate programele de studii universitare de licență, cu excepția Pedagogia învățământului primar și preșcolar);*
* *Facultatea de Științe Politice, Filosofie și Științe ale Comunicării.*

**Articolul 3**. Pentru programele de studii universitare de licență pentru care proba de admitere este *Testul UVT de evaluare a abilităților lingvistice și de raționament*, **media generală de admitere se calculează ținând cont în proporție de cel puțin 30% de nota la acest test**, în conformitate cu regulamentul fiecărei facultăți privind organizarea și desfășurarea procesului de admitere.

**Articolul 4. Structura testului**

**(1)** Testul UVT de evaluare a abilităților lingvistice și de raționament conține 80 de itemi, fiecare valorând 0,1 puncte, structurați astfel: 30 de itemi de vocabular (cu câte 4 variante de răspuns), 30 de itemi de raționament analogic (cu câte 4 variante de răspuns), 17 itemi de raționament inductiv (fără variante de răspuns) și 3 itemi speciali de excelență.

**(2)** La punctajul final se adaugă 2 puncte din oficiu.

**Articolul 5. Elaborarea subiectelor pentru test**

**(1)** În conformitate cu articolul 20, alineatul (6) din [***Regulamentul UVT privind organizarea și desfășurarea procesului de admitere pentru programele de studii universitare de la ciclul de studii universitare de licență***](https://admitere.uvt.ro/wp-content/uploads/2022/06/Regulament-admitere-licenta-UVT-2022-editia-a-III-a.pdf), responsabilitatea pregătirii conținutului testelor UVT de evaluare a abilităților lingvistice și de raționament și organizării procesului de evaluare revine comisiei stabilită la nivelul UVT prin decizie a Consiliului de Administrație (denumită în continuare *comisia*), formată din reprezentanți ai facultăților UVT, ai Departamentului de Psihologie UVT, ai Centrului de Consiliere și Orientare în Carieră din UVT și ai Departamentului pentru Managementul Calității (DMC) din UVT.

**(2)** Itemii utilizați în cadrul testelor de evaluare a abilităților lingvistice și de raționament sunt elaborați și validați în cadrul comisiei menționate la alineatul anterior.

**(3)** *Testul UVT de evaluare a abilităților lingvistice și de raționament* se va susține în conformitate cu calendarele stabilite prin regulamentele facultăților UVT privind organizarea și desfășurarea procesului de admitere.

**(4)** Pentru fiecare zi în care se susține *Testul UVT de evaluare a abilităților lingvistice și de raționament*, conform calendarelor stabilite prin regulamentele facultăților UVT privind organizarea și desfășurarea procesului de admitere, se va elabora o variantă distinctă a testului, care va fi utilizată pentru probele de admitere aferente tuturor programelor de studii universitare de licență pentru care concursul de admitere se desfășoară în acea zi.

**(5)** Pentru fiecare variantă de subiect a *Testului UVT de evaluare a abilităților lingvistice și de raționament* vor fi elaborate 4 versiuni, conținând aceiași itemi, dar aranjați într-o ordine distinctă, aleatorie, în interiorul aceleași sarcini (de exemplu, vocabular) și a nivelului de dificultate.

**(6)** Un candidat care aplică pentru mai multe programe de studii universitare de licență care au ca probă de admitere *Testul UVT de evaluare a abilităților lingvistice și de raționament* va susține testul:

- o singură dată, dacă probele de admitere aferente tuturor programelor de studii universitare de licență pentru care a aplicat sunt programate în aceeași zi; în acest caz, rezultatul obținut la test se va consemna pentru fiecare dintre dosarele de admitere în cauză;

- în fiecare zi în care este programată o probă de admitere pentru programele de studii universitare de licență pentru care a aplicat, în cazul în care acestea sunt programate în zile distincte.

**Articolul 6. Organizarea sălilor în care se va susține testul**

**(1)** Repartizarea pe săli a candidaților pentru proba de admitere va fi efectuată de comisia de admitere de la nivelul facultății și va fi comunicată candidaților prin e-mail și prin afișare pe site-ul facultății, cu o zi înainte de desfășurarea probei de admitere, în funcție de numărul și seria dosarului înregistrat pe platforma de admitere. Repartizarea pe săli a candidaților se va face în ordine crescătoare, după seria și numărul dosarului.

**(2)** În fiecare sală în care se desfășoară proba de admitere, candidații se vor așeza păstrând un loc liber în stânga și dreapta lor.

**(3)** Comisiile de admitere de la nivelul facultăților vor comunica Departamentului pentru Managementul Calității, cu cel puțin 24 de ore înainte de data și ora susținerii probei de admitere, numărul de candidați repartizați în fiecare sală.

**(4)** Comisiile de admitere de la nivelul facultăților au responsabilitatea de a identifica candidații care au depus mai multe dosare pentru sesiunile de admitere din cadrul facultății și de a-i repartiza o singură în sală.

**(5)** Sălile în care se vor desfășura probele de examen sunt rezervate la nivelul UVT de către Direcția General Administrativă și vor fi distribuite pentru probele de examen prin dialog cu facultățile implicate.

**Articolul 7. Tipărirea, multiplicarea și distribuirea subiectelor**

**(1)** Tipărirea, multiplicarea și predarea către comisiile de admitere de la nivelul facultăților a subiectelor pentru test este în responsabilitatea Departamentului pentru Managementul Calității (DMC) din UVT.

(**2)** Tipărirea și multiplicarea subiectelor pentru probele de admitere vor fi efectuate la Tipografia UVT, cu o zi înainte de desfășurarea fiecărei probe.

**(3)** Reprezentanții DMC-UVT vor pregăti plicurile cu subiecte pentru fiecare sală de examen, în baza datelor primite de la comisiile de admitere ale facultăților, conform articolului 6, alineatul (3) al prezentei proceduri. Pentru fiecare sală de examen va fi pregătit un plic cu subiectele testului, și un plic cu foile de răspuns pe care vor completa candidații răspunsurile la itemii testului și instrucțiunile de completare a acestora.

**(4)** Plicurile sigilate cu subiectele pentru proba de admitere, cu foile de răspuns și cu instrucțiunile de completare vor fi predate de către reprezentanții DMC-UVT președintelui comisiei de admitere de la nivelul facultății cu cel puțin 90 de minute înainte de desfășurarea probei de admitere.

**(5)** Președintele comisiei de admitere de la nivelul facultății distribuie plicurile cu subiecte, cu foile de răspuns și cu instrucțiunile de completare supraveghetorilor desemnați pentru fiecare sală de examen.

**(6)** Plicurile cu foile de răspuns și instrucțiunile de completare vor fi desigilate și distribuite candidaților cu 15 minute înainte de ora începerii propriu-zise a probei de concurs.

**(7)** Plicurile cu subiectele de concurs vor fi deschise la ora începerii probei de concurs, moment în care foile cu subiectele vor fi distribuite candidaților.

**(8)** Oricare grup de 4 candidați apropiați (față-spate, stânga-dreapta) va primi o versiune diferită a subiectului de concurs.

**(9)** Fiecare candidat va primi de la supraveghetori și o coală albă A4 cu rol de ciornă.

**(10)** La finalul probei de admitere, fiecare candidat va preda supraveghetorilor foaia de răspuns, foile cu subiecte și ciorna și va semna „de predare” pe lista candidaților prezenți în sală.

**(11)** Este strict interzisă părăsirea sălii de concurs cu foile cu subiecte, cu foile de răspuns sau cu ciornele.

**(12)** Este strict interzisă fotografierea sau filmarea foilor cu subiecte, foilor de răspuns sau ciornelor de către candidați, de către supraveghetori, de către membrii comisiilor de admitere sau de către orice altă persoană implicată în procesul de admitere.

**(13)** Încălcarea prevederilor alineatelor (11) sau (12) ale prezentului articol de către candidați conduce la eliminarea din cadrul procesului de admitere a respectivului candidat.

**(14)** Angajații UVT care iau contact cu subiectele probelor de admitere își vor asuma printr-un angajament scris respectarea principiilor de confidențialitate.

**(15)** Angajații UVT care fotografiază, filmează sau distribuie subiectele de concurs în afara prevederilor prezentei proceduri vor fi cercetați disciplinar.

**Articolul 8. Accesul candidaților în sala de examen**

**(1)** Accesul candidaților în sala de examen se face cu cel puțin 30 de minute înainte de ora stabilită pentru începerea propriu-zisă a probei de admitere. Accesul candidaților în sala de examen nu va fi permis cu mai puțin de 15 minute înainte de începerea derulării probei de admitere.

**(2)** Candidații trebuie să aibă asupra lor la intrarea în sala de examen cartea de identitate, care va fi verificată de unul dintre supraveghetori. În acest sens, supraveghetorilor le va fi pusă la dispoziție de către comisia de admitere la nivel de facultate lista cu numele candidaților repartizați în fiecare sală. Candidații care vor dori să poarte mască de protecție pe parcursul susținerii testului au obligația de a renunța temporar la dispozitivul medical (mască etc.) pentru a putea fi legitimați de supraveghetori.

**(3)** Este strict interzis accesul în sala de examen cu telefoane mobile, alte aparate electronice sau bagaje.

**(4)** Telefoanele mobile, orice alte aparate electronice, bunuri sau bagaje ale candidaților vor fi depozitate pe parcursul desfășurării probelor de examen în spațiile special amenajate de UVT în acest sens.

**(5)** Încălcarea prevederilor alineatului (3) al prezentului articol conduce la eliminarea din cadrul procesului de admitere a respectivului candidat.

**(6)** UVT va pune la dispoziția candidaților în sala de examen apă plată.

**Articolul 9. Supravegherea probelor de examen**

**(1)** Supravegherea probelor de admitere intră în responsabilitatea comisiilor de admitere de la nivelul facultăților UVT, fiind asigurat următorul număr minim de supraveghetori, în funcție de dimensiunea sălii de examen:

- cel puțin 2 supraveghetori în sălile de seminar;

- cel puțin 3 supraveghetori în sălile de curs;

- cel puțin 4 supraveghetori în amfiteatre;

- cel puțin 6 supraveghetori în Amfiteatrul „Ioan Mihai” și în amfiteatrele A1 și A2 din incinta Facultății de Drept UVT.

**(2)** Supraveghetorilor le este strict interzis să ofere lămuriri/răspunsuri candidaților la întrebări cu privire la subiectele probelor de concurs.

**(3)** Supraveghetorii probelor de concurs pot fi cadre didactice și de cercetare titulare UVT sau studenți doctoranzi care susțin activități didactice la UVT, fiind numiți prin decizie a decanului facultății.

**(4)** În cazul solicitării din partea unui candidat de a părăsi sala pentru urgențe, în timpul desfășurării examenului, unul dintre supraveghetori îl va însoți.

**Articolul 10. Desfășurarea examenului**

**(1)** Timpul de lucru pentru rezolvarea testului UVT de evaluare a abilităților lingvistice și de raționament va fi de 70 de minute, cuantificate din momentul distribuirii foilor cu subiectele de examen.

**(2)** Cu 15 minute înainte de distribuirea foilor cu subiectele de examen, supraveghetorii vor distribui candidaților foile de răspuns, instrucțiunile de completare și ciornele (fiecare candidat va beneficia de o coală A4 albă cu rol de ciornă) și va avea loc instructajul cu privire la desfășurarea probei de concurs, inclusiv prin proiectarea unui videoclip informativ.

**(3)** Numele candidatului va fi secretizat pe fiecare foaie de răspuns prin îndoirea colțului foii de răspuns unde acesta a fost înscris și lipirii sale cu două etichete autoadezive, câte una pe fiecare latură, de către supraveghetori.

**(4)** Candidații vor completa foaia de răspuns numai cu pix/stilou de culoare albastră.

**(5)** În momentul finalizării probei de concurs, candidații vor preda supraveghetorilor foaia de răspuns, foile cu subiecte și ciornele. Candidații pot preda documentele oricând pe parcursul timpului alocat probei. La finalul probei de concurs, în sală trebuie să mai rămână cel puțin 3 candidați, până când vor încheia toți rezolvarea subiectelor, dar nu mai târziu de expirarea timpului alocat probei de evaluare.

**(6)** Supraveghetorii vor introduce foile cu subiectele de concurs într-un plic și le vor preda președintelui comisiei de admitere, care ulterior le va preda reprezentanților DMC-UVT, în termen de cel mult o oră de la încheierea probei de concurs.

**(7)** Probele de concurs vor începe la ora 10:00, dacă nu este altă oră specificată în regulamentul facultății cu privire la organizarea și desfășurarea procesului de admitere.

**(8)** La solicitarea DMC, cu o zi înainte, reprezentanții DTDA vor identifica candidații înscriși pentru programe de studii universitare de la facultăți diferite, dar ale căror probe de admitere se susțin în aceeași zi, și vor transmite către DMC listele cu acești studenți și programele de studii la care s-au înscris. Reprezentanții DMC vor comunica aceste liste comisiilor de admitere ale facultăților, în vederea transferului rezultatului obținut de candidat la proba de concurs în toate dosarele sale.

**Articolul 11. Evaluarea testului și comunicarea rezultatelor**

**(1)** Nota minimă de promovare a testului UVT de evaluare a abilităților lingvistice și de raționament este 5,00.

**(2)** După încheierea probelor de concurs, reprezentanții DMC vor preda președintelui comisiei de admitere grilele de corectare pentru versiunile subiectului de concurs din acea zi.

**(3)** Evaluarea testelor se va face de către persoanele desemnate de comisia de admitere a facultății, cadre didactice titulare UVT, ulterior susținerii testului de către candidați, dar până la finalul zilei în care s-a susținut proba, strict în spațiile UVT.

**(4)** Fiecare test va fi evaluat de două persoane. În cazul în care punctajele acordate de cele două persoane sunt diferite, acestea vor reverifica împreună evaluarea respectivului test pentru a stabili punctajul corect.

**(5)** Foaia de răspuns se completează cu numărul de răspunsuri corecte, numărul de răspunsuri greșite, nota și semnătura evaluatorilor.

**(6)** Rezultatele obținute de candidați la *Testul UVT de evaluare a abilităților lingvistice și de raționament* vor fi comunicate prin introducere pe platforma de admitere în dosarul fiecărui candidat.

**(7)** Foile de răspuns se păstrează la nivelul facultăților UVT până la încheierea sesiunii curente de admitere, după care vor fi predate DMC-UVT pentru arhivare.

**Articolul 12.** Prezenta procedură a fost aprobată în ședința Consiliului de Administrație UVT din data de **08.07.2022**.